Anders Due bliver også at se på grønsværen i den nye Superligas-sæson. Midtbanespillerens kontrakt løber nu til udgangen af juli næste år. Kontraktforlængelsen med den 31-årige Due har ellers været lang tid undervejs og der har øjensynligt været uenighed mellem parterne i forhold til hvor lang en kontrakt, der skulle sættes underskrifter på. Men nu kom den altså på plads til glæde for afgående sportsdirektør Lynge Jakobsen. - Vi ved, hvad Anders Due står for, og sammenholdt med vores strategi om at udvikle og give spilletid til en masse unge talenter er det naturligvis vigtigt, at vi fastholder en rutineret stamme på holdet. Også Anders Due er glad for at vide, at Aalborg også er hans hjem det næste stykke tid. - AaB og Aalborg har for mig hele tiden været førsteprioritet, for jeg befinder mig rigtig godt i både byen og i klubben, hvor potentialet og perspektiverne for fremtiden er store, lyder det fra Anders Due.

Opsummering:
Anders Due og AaB er langt om længe blevet enige om en kontraktforlængelse.